It-Today Public Policy Institute jemmen li l-kostituzzjoni tista’ tiġi emendata mingħajr l-ħtieġa li tinkiteb mill-ġdid. L-istitut, li minn żmien għal żmien jistudja u jagħmel proposti dwar temi attwali, jgħid li t-tibdil fil-kostituzzjoni għandu jkun maqbul f’konvenzjoni kostituzzjonali.  Iżid jgħid li din għandha titmexxa minn persuna li hi lil hinn mill-kontroversja politika. Rapport ta’ 40 paġna maħruġ mit-Today Public Policy Institute fih sitt taqsimiet li jitkellmu dwar diversi aspetti tal-Kostituzzjoni fosthom il-poteri tal-President, Ministri teknokratiċi, l-awtonomija tal-Parlament, in-newtralità, il-liġi elettorali, l-festi pubbliċi, id-drittijiet taċ-ċittadin u s-separazzjoni bejn il-Knisja u l-Istat. Ir-rapport jgħid ukoll li politiċi li iservu bħala Prim Ministru m’għandhomx jinħatru President. L-idea tar-rapport nibtet minn Fr Peter Serracino Inglott, ftit tas-snin qabel miet, iżda kienu Dr Michael Frendo u Martin Scicluna li abbozzaw id-dokument finali. Għalkemm fir-rapport tissemma’ l-possibilità li jsir referendum biex japprova t-tibdil fil-Kostituzzjoni, l-ko awtur tar-rapport l-ispeaker Emeritu Michael Frendo ma jarax li d-deċiżjoni għandha titħalla f’idejn in-nies. L-istitut jaqbel mal-proposta li titlaqqa konvenzjoni kostituzzjonali b’rappreżentanza wiesa tas-soċjetà ċivili. Jipproponi li din titmexxa minn persuna ta’ statura li ma tkunx ta’ kontroversja politika. Ir-rapport intbagħat lill-politiċi, korpi kostitwiti u entitajiet oħra biex titqanqal diskussjoni dwar l-ideat li tressqu qabel ma issir konferenza dwar ir-rapport f’Novembru li ġej. Aktar kmieni: Today Public Policy Institute ħareġ il-proposti tiegħu għar-riforma fil-Kostituzzjoni fl-isfond li għandha titlaqqa’ Konvenzjoni Kostituzzjonali biex tiddiskuti t-tibdil kostituzzjonali. Fost il-proposti tal-istitut hemm li persuni li jokkupaw il-kariga ta’ Prim Ministru ma jistgħux jinħatru bħala President. Id-dokument ippublikat illum, fih sitt taqsimiet li jitkellmu dwar diversi aspetti tal-Kostituzzjoni fosthom il-poteri tal-President, Ministri teknokratiċi, l-awtonomija tal-Parlament, il-liġi elettorali, id-drittijiet taċ-ċittadin u s-separazzjoni bejn il-Knisja u l-Istat. L-Istitut qal li huwa tal-fehma li l-Kostituzzjoni tista’ tiġi emendata mingħajr bidliet fundamentali u għandha tinżamm l-istruttura tal-Kostituzzjoni ta’ bħalissa. L-Istitut irrakomanda li l-konvenzjoni kostituzzjonali għandha titmexxa minn persuna ta’ statura li ma tkunx ta’ kontroversja politika. Ara r-rapport ta’ Today Public Policy Institute hawn: The Constitution TPPI .